পুলিশের লাঠিচার্জেই পদপিষ্টের ঘটনা! হাইকোর্টে অভিযোগ করল টিভিকে

ওয়েব ডেস্ক: গত শনিবার তামিলনাড়ুর (Tamilnadu) কারুরে অভিনেতা বিজয়ের (Vijay) রাজনৈতিক মিছিলে ঘটে গিয়েছিল ভয়াবহ ঘটনা। পদপিষ্ট (Stampede) হয়ে মৃত্যু (Death) হয়েছে ৪১ জনের। ঘটনায় ‘ষড়যন্ত্র’-এর অভিযোগ তুলে মাদ্রাজ হাইকোর্টের দ্বারস্থ হয়েছিলেন বিজয় ও তাঁর দল। আর এবার মৃত্যুর ঘটনায় নয়া বিতর্ক দানা বাঁধল। পুলিশের আচমকা লাঠি চার্জের কারণেই দুর্ঘটনা ঘটেছে বলে শুক্রবার মাদ্রাজ হাইকোর্টে (Madras High Court) দাবি করেছে বিজয়ের দল টিভিকে।

টিভিকের অভিযোগ, ‘‘বিজয়কে দেখবার আশায় হাজার হাজার মানুষ ভিড় জমিয়েছিলেন। সেইসময় আচমকাই ভিড় থেকে কেউ জুতো ছুড়তে শুরু করে। পুলিশ কোনও সতর্কবার্তা না দিয়েই লাঠিচার্জ করতে শুরু করে। যার জেরেই এই মর্মান্তিক পদপিষ্টের ঘটনা ঘটে।’’

আরও পড়ুন: চিকিৎসকদের হাজিরা নিয়ে নতুন নিয়ম চালু জাতীয় মেডিক্যাল কমিশনের

যদিও এই দাবি সম্পূর্ণ ‘ভিত্তিহীন’ বলে উড়িয়ে দিয়েছে ডিএমকে সরকার। এমন অভিযোগ প্রমাণ করার মতো কোনও তথ্য নেই বলেও স্পষ্ট জানিয়েছেন স্ট্যালিনের (MK Stalin) সরকার। এই ঘটনার তদন্তের স্বার্থে আদালতের তরফে সিট (SIT) গঠনের নির্দেশ দেওয়া হয়েছে। তদন্তের দায়িত্বে থাকবেন আইপিএস অফিসার আসরা গর্গ। এর আগে মুখ্যমন্ত্রী স্ট্যালিন অবসরপ্রাপ্ত বিচারপতি অরুণা জগদেসনের নেতৃত্বে বিচার বিভাগীয় তদন্ত কমিশন ঘোষণা করেছিলেন। অন্যদিকে, ঘটনায় জড়িত থাকার অভিযোগে আদালত টিভিকের জেলা সম্পাদক এন সতীশ কুমারের আগাম জামিনের আবেদন খারিজ করে দিয়েছে।

দেখুন অন্য খবর

The post পুলিশের লাঠিচার্জেই পদপিষ্টের ঘটনা! হাইকোর্টে অভিযোগ করল টিভিকে appeared first on KolkataTV.