পদপিষ্টকাণ্ডে ‘ষড়যন্ত্র’ দেখছেন বিজয়! তদন্তের দাবিতে হাইকোর্টে দল

ওয়েব ডেস্ক: কারুরে পদপিষ্ট (Stampede) হয়ে ৪০ জনের মৃত্যুতে ডিএমকে-র দিকে অভিযোগের আঙুল তুলল বিজয়ের টিভিকে পার্টি। এই ঘটনার পিছনে ডিএমকে-র ‘ষড়যন্ত্র’ রয়েছে বলেও দাবি করা হয়েছে। মৃত্যু নিয়ে রাজনীতি শুরু তামিলনাড়ুতে (Tamil Nadu Karur Stampede)। পদপিষ্টের ঘটনায় এবার বিপাকে বিজয়ের রাজনৈতিক দল তামিলাগা ভেট্ট্রি কাজাগাম (TVK)। যতদিন না তদন্ত শেষ হচ্ছে, ততদিন পর্যন্ত এই দলের সমস্ত কর্মসূচির উপর নিষেধাজ্ঞার দাবিতে মাদ্রাজ হাইকোর্টে দায়ের হল মামলা। রবিবার মাদ্রাজ হাইকোর্টে (Madras High Court) এই মামলা দায়ের করেছেন পদপিষ্ট হয়েও কোনওমতে বেঁচে ফেরা এক ব্যক্তি। অন্যদিকে, পদপিষ্ঠের ঘটনাকে নিছক কোনও দুর্ঘটনা বলতে মানতে নারাজ বিজয়। এর নেপথ্যে কোনও ‘ষড়যন্ত্র’ রয়েছে। এমনই অভিযোগ তুলে মাদ্রাজ হাই কোর্টের দ্বারস্থ হতে চলেছেন তামিলাগা ভেটরি কাজাগম (টিভিকে)-এর প্রতিষ্ঠাতা নেতা তথা অভিনেতা ‘থলপতি’ বিজয় (Thalapathy Vijay)।

ইতিমধ্যেই মৃতদের পরিবারের জন্য ২০ লক্ষ টাকা এবং আহতদের জন্য ২ লক্ষ টাকা ক্ষতিপূরণ ঘোষণা করেছেন বিজয়। এই দুর্ঘটনার জন্য তিনি অত্যন্ত ব্যথিত। এ কথাও জানিয়েছেন। বিজয় বলেন, ‘‘অপূরণীয় ক্ষতি হয়ে গেল। আপনাদের পরিবারের সদস্য হিসাবে, আপনাদের পাশে আছি, থাকব।’’ আহতদের দ্রুত আরোগ্য কামনা করেছেন টিভিকে নেতা। পদপিষ্টের ঘটনার হাত থেকে পিঠ বাঁচাতে রাতারাতি মাদ্রাজ হাইকোর্টের দ্বারস্থ হলেন প্রভাবশালী অভিনেতা তথা নেতা বিজয়। বিজয়ের ‘প্রাইভেট লিমিটেড’ রাজনৈতিক দল তামিলাগা ভেট্রি কাজাগম রবিবারই মাদ্রাজ হাইকোর্টে একটি আর্জি দাখিল করেছে। হাইকোর্টের বিচারপতি দ্রুত শুনানির আবেদন গ্রহণ করেছেন। পুজোর ছুটি থাকা সত্ত্বেও খুব সম্ভবত আগামিকাল, সোমবার বিষয়টি আদালতে উঠবে।

আরও পড়ুন: দুর্ঘটনার পরেই চেন্নাই উড়ে যান বিজয়, বাসভবনের বাইরে কড়া নিরাপত্তা

শনিবার তামিলনাড়ুর কারুরে অভিনেতা বিজয়ের রাজনৈতিক মিছিলে ভয়াবহ দুর্ঘটনা নাড়িয়ে দিয়েছে গোটা দেশ। জানা যাচ্ছে, এই সভাস্থলে ১০ হাজার মানুষ আসতে পারেন বলে অনুমান করেছিল কর্তৃপক্ষ। তবে বাস্তবে দেখা যায়, সেখানে ২৭ হাজারের বেশি মানুষ ভিড় জমিয়েছেন। বিজয়ের অপেক্ষায় সকাল থেকে এত মানুষ হাজির হলেও, বিজয় এসে পৌঁছন সন্ধ্যা ৭টায়। বিজয় সেখানে প্রবেশ করার পর ভাষণ দিতে শুরু করলে সামনের দিকে এগিয়ে আসতে থাকে জনতা। মুহূর্তে মধ্যে পরিস্থিতি গুরুতর আকার নেয়। ভিড়ের চাপে অজ্ঞান হয়ে পড়েন বহু মানুষ। এই ঘটনায় এখনও পর্যন্ত মৃত্যু হয়েছে ৪০ জনের, আহত হন আরও শতাধিক।

শনিবার এই দুর্ঘটনা থেকে কোনওমতে বেঁচে ফেরেন সেন্থিলকানান নামে এক ব্যক্তি। তিনি বলেন, “এটা নিছক দুর্ঘটনা নয়, বরং বেপরোয়া পরিকল্পনা, চরম অব্যবস্থা ও সাধারণ মানুষের নিরাপত্তার চরম গাফিলতির ফল। আদালতে নিজের আবেদনে জানিয়েছেন, যতদিন না তদন্ত শেষ হচ্ছে ততদিন পর্যন্ত তামিলনাড়ু পুলিশকে নির্দেশ দেওয়া হোক টিভিকে দলের যাবতীয় সভা বাতিলের। এদিকে অভিযোগ উঠেছে সেদিন দুর্ঘটনার সময় সাধারণ মানুষের প্রতি চরম অমানবিক আচরণ করেছিলেন বিজয়। সকাল থেকে সাধারণ মানুষের অপেক্ষায় থাকলেও সন্ধ্যা ৭টা নাগাদ সভায় আসেন বিজয়। অজ্ঞান হয়ে যান অনেকে। মানুষ সাহায্যের জন্য চিৎকার করছিল। অথচ বিজয় সমস্ত কিছু উপেক্ষা করেন। এরপর পরিস্থিতি নিয়ন্ত্রণের বাইরে চলে গিয়েছে বুঝতে পেরে ওই এলাকা ছেড়ে দ্রুত বেরিয়ে যান।

অন্য খবর দেখুন

The post পদপিষ্টকাণ্ডে ‘ষড়যন্ত্র’ দেখছেন বিজয়! তদন্তের দাবিতে হাইকোর্টে দল appeared first on KolkataTV.